Neukölln

Neukölln er den åttende av Berlins bydeler. Bydelens navn er hentet fra den nordligste av Neuköllns fem ortsteiler.

Historie 
Neuköllns kjente historie begynner med landsbyen Richardsdorp, grunnlagt i 1360. Senere ble stedet kalt Ricksdorf, Rieksdorf og Rixdorf. Sentrum i området lå ved Richardplatz i dagens Berlin, hvor man forøvrig finner den historiske bygningen Rixdorfer Schmiede, Rixdorf smedstue. Richardsdorf hørte opprinnelig til Tempelridderordenen i Tempelhof som overdro stedet til Johannitterordenen. Johannitterkorset er gitt en plass i bydelens våpen.

Fredrik Vilhelm I av Preussen inviterte i 1737 protestantiske familier fra Bøhmen til å slå seg ned i Rieksdorf. Deres begrunnelse for å flytte var motreformasjonen i Böhmen, som gjorde det vanskelig for dem å praktisere som troende protestanter. Innvandrernes nye hjemsted i Berlin ble kalt Böhmisch-Rixdorf og nabolandsbyen Deutsch-Rixdorf. 

De to Rixdorfkommunene ble slått sammen 1. januar 1874 og fikk da 8 000 innbyggere. Rixdorf utviklet seg til Preussens største landsby og ble bykommune 1. mai 1899. 

Rixdorf endret i 1912 navn til Neukölln. Begrunnelsen for navneskiftet var at Rixdorf hadde et dårlig rykte, som høyborg for kriminalitet og «dårlige seder». Ved å gi stedet et nytt navn håpte myndighetene å forbedre dets renommé. Navnet Neucölln er avledet av Neucöllner Siedlungen som lå nord i det gamle Rixdorf. Dette var boligområder som lå ikke langt fra inngangsportene til Berlins historiske sentrum Cölln.

Neukölln ble i 1920, sammen med landsbyene Britz, Rudow og Buckow innlemmet i Stor-Berlins 14. forvaltningsdistrikt.

Under den kalde krigen lå byen i Vest-Berlin, i amerikansk sektor. Berlinmuren skilte bydelen fra Treptow som hørte til Øst-Berlin.

I 1987 fikk bydelen Neukölln Europaprisen for sitt arbeid for den europeiske integrasjonstanken. Deler av Neukölln er av Berlins senat gitt status som «områder med spesielt utviklingsbehov». Berlin har 17 områder med slik status, og ni av dem ligger i Neukölln.

Neukölln er etter bydelsreformen i 2001 Berlins åttende bydel. Antallet bydeler ble da redusert fra 23 til 12.

Våpen 
Neuköllns våpen ble overtatt fra den tidligere selvstendige by Neukölln. Det hvite Johanitterkorset på rød bunn viser til at stedet ble grunnlagt av Johanitterordenen, den røde ørnen henviser til Markgrevskapet Brandenburg og den hvite husittiske alterkalken er en henvisning til de bøhmiske innflytterne. Øverst i våpenet finnes en tretannet murkrone og på den mellomste fortanning ses Berlins våpen. Murkronen ble tilføyet samtlige av våpenskjoldene til Berlins bydeler i forbindelse med bydelsreformen i 2001.

Byarkitektur 
Bydelen har høyst forskjellig arkitektur. I nord er det bygårder fra gründertiden på 1800-tallet, andre steder er det enmannboliger og dessuten består bydelen av store drabantbyer som Gropiusstadt i syd. Den gamle bykjernen i Rixdorf med Böhmischer Dorf er bevart, det samme gjelder Britz med gods og slott og Buckow med den eldste feltstenskirken i Berlin. 

Boligområdet Hufeisensiedlung, bygget av Bruno Taut, er et eksempel på 1920- og 1930-tallets reformarkitektur. Fra 2008 er Hufeisensiedlung på UNESCO's liste over verdensarven som en del av Modernistiske boligområder i Berlin.

Sosial situasjon 
Neukölln har pr 2011 en arbeidsledighet på ca. 19 %. Bydelen er kjent for å ha problemer med fattigdom, kriminalitet og manglende integrasjon. En tredel av befolkningen har innvandrerbakgrunn. Bydelen er blitt beskrevet som et paralellsamfunn.

Geografi

Beliggenhet 
Neukölln ligger sør i Berlin mellom bydelene Tempelhof-Schöneberg i vest, Friedrichshain-Kreuzberg i nord og Treptow-Köpenick i øst. I sør grenser Neukölln til delstaten Brandenburg.

Ortsteiler 
Bydelen er oppdelt i fem ortsteiler.

Viktige gater 
 Hermannstraße
 Karl-Marx-Straße
 Neuköllner Straße
 Sonnenallee

Kanaler 

 Neuköllner Schiffahrtskanal
 Landwehrkanal
 Teltowkanalen

Viktige plasser 
 Hermannplatz
 Richardplatz
 Platz der Stadt Hof

Parkanlegg 

 Volkspark Hasenheide
 Britzer Garten
 Körnerpark
 Rudower Fließ
 Schulenburgpark
 Lessinghöhe

Innkjøpssentre 
 Gropius Passagen
 Kindl Boulevard
 Neukölln Arcaden, tidligere Forum Neukölln
 Neukölln Carree
 Wutzky-Center

Kultur

Gallerier, scener og museer 
 Neuköllner Oper
 Saalbau Neukölln
 Galerie im Körnerpark
 Heimatmuseum
 Schloss Britz
 Gemeinschaftshaus

Severdigheter 
 Amtsgericht (domstolsbygningen)
 Bethlehemkirche
 Böhmisches Dorf
 Britzer Garten
 Britzer Mühle
 Comenius-Garten
 Dammwegsiedlung
 Dorfkirche Britz
 Landsbyirken i Buckow
 Dorfkirche Rudow
 Garnisonskirche
 Gropiusstadt
 Hufeisensiedlung
 Körnerpark
 Rathaus Neukölln
 Schloss Britz
 Rixdorfer Schmiede
 Stadtbad Neukölln
 Volkspark Hasenheide
 Hans-Martin-Helbich-Siedlung

Neukölln i kunsten
Filmene Christiane F. og Knallhardt viser det harde livet i Neukölln.

Referanser

Eksterne lenker 
 

Berlins bydeler
Bosetninger etablert i 1920
1920 i Tyskland

fr:Neukölln
it:Neukölln
he:נויקלן
ru:Нойкёльн
fi:Neukölln